b"\n_START_ARTICLE_\nSant Esteve de Palau de Santa Eul\xc3\xa0lia\n_START_SECTION_\nDescripci\xc3\xb3\n_START_PARAGRAPH_\nEdifici a\xc3\xafllat situat al punt m\xc3\xa9s alt de Palau. Aquesta esgl\xc3\xa9sia \xc3\xa9s d'una sola nau, amb creuer i absis trapezial. En la planta d'aquest edifici prerom\xc3\xa0nic cal destacar la pres\xc3\xa8ncia del transsepte, que no sobresurt exteriorment als murs de la nau. La volta de la nau \xc3\xa9s lleugerament ultrapassada i s'inicia en banquetes poc destacades en ambd\xc3\xb3s murs laterals. La volta del creuer \xc3\xa9s de can\xc3\xb3 i t\xc3\xa9 el seu punt a un nivell considerablement m\xc3\xa9s alt que el de la nau. L'absis est\xc3\xa0 cobert amb volta de can\xc3\xb3. A l'interior del temple trobem dos arcs de sosteniment de les cobertes: el triomfal, d'entrada al presbiteri i un arc toral, en el punt de comunicaci\xc3\xb3 entre la nau i el transsepte. Les impostes d'aquest dos arcs s\xc3\xb3n molt grans i presenten una decoraci\xc3\xb3 geom\xc3\xa8trica._NEWLINE_Aquesta esgl\xc3\xa9sia presenta tres portes, una de les quals s'obre al frontis, l'altra al mur nord del creuer, i la darrera al mur de migdia de la nau. La porta de la fa\xc3\xa7ana \xc3\xa9s d'un sol arc de mig punt format per petites dovelles. Aquesta porta posseeix una llinda, i l'espai del timp\xc3\xa0 s'ompl\xc3\xad amb pedruscall i argamassa. La porta que s'obre en el bra\xc3\xa7 septentrional del transsepte ha estat modificada en \xc3\xa8poca contempor\xc3\xa0nia. El seu arc va ser molt malm\xc3\xa8s, tot i aix\xc3\xb2 encara se'n conserva m\xc3\xa9s de la meitat. \xc3\x89s un arc de mig punt de petites dovelles, sense arquivolta. La porta del mur meridional de la nau, que s'obre a prop del creuer, \xc3\xa9s de dimensions m\xc3\xa9s redu\xc3\xafdes que les dues anteriors.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia de Sant Esteve de Palau Sardiaca era l'antiga capella del palau, unida a aquest edifici per la banda nord. Encara que \xc3\xa9s la part m\xc3\xa9s antiga del conjunt, \xc3\xa9s l'\xc3\xbanica ben conservada._NEWLINE_Segons J. Badia es tracta d'un dels monuments prerom\xc3\xa0nics m\xc3\xa9s interessants de l'Empord\xc3\xa0 i se'n pot situar l'origen els segles VIII-IX,_NEWLINE_Des del 1835 \xc3\xa9s de propietat particular."